**Magyarországon tanácskoztak a cserkészszövetségek**

Budaörsön tartotta soron következő tavaszi közgyűlését a Magyar Cserkészszövetségek Fóruma 2017. május 6-án.

Beszámolt elmúlt fél évi munkájáról az Összmagyar Cserkésziroda igazgatója, melyben kitért a pénteki, kisközösségi szervezés konferencia eredményeinek megvitatására, illetve felvázolta a fórum lehetséges jövőképeit, melyet a szövetségek rangsoroltak. Ezen témák lehetnek a következő konferenciák alapgondolatai.

Ezt követően minden tagszövetség ismertette az előző gyűlés óta végzett tevékenységét az összmagyar cserkészstratégia pontjai mentén, valamint terveit a következő cserkészévre.

Megtárgyalták a közös fórumos segédtiszt, illetve cserkésztiszt képzést, ami az idei évben is megrendezésre kerül. Szó volt a Kárpátaljai és a Szlovákiai Magyar Cserkészszövetség nyári nagytáborairól, ahová szeretettel várnak minden érdeklődőt.

Az idei gyűlésen először megvitatásra került egy minden résztvevőt érintő téma, amit mélyebben sikerült kifejteni, ez pedig a vallásosság volt. Vallási közösségek képviselői mutatkoztak be (r. katolikus, protestáns és adventista), ismertették tevékenységüket, illetve a tagszövetségek már meglévő vallási anyagai is dokumentálva lettek. Ezt követően párbeszéd alakult ki az esetleges gondokról, lehetőségekről.

Ismét sikeres rendezvényt tudhat maga mögött a Magyar Cserkészszövetségek Fóruma, a közös munka egyre gördülékenyebb, mivel céljaink közösek, és megpróbáljuk ott támogatni egymást, ahol csak tudjuk.

A következő ülésre Erdélyben kerül sor a Romániai Magyar Cserkészszövetség vendéglátásában 2017 október elsö felében.

Varga Eszter, Összmagyar Cserkésziroda